Diari Oficial de la Generalitat Valenciana


Sumari del DOGV 7738, del 10-03-2016 (2016/1655)

RESOLUCIÓ de 29 de febrer de 2016, del president de l'Institut Valencià de Competitivitat Empresarial (IVACE), per la qual es convoquen ajudes dirigides a centres tecnològics de la Comunitat Valenciana per a l'exercici 2016.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7738

Data del DOGV
:   10-03-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/1655


Data del document
:   29-02-2016

Organisme emissor
:   Institut Valencià de Competitivitat Empresarial

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ de 29 de febrer de 2016, del president de l'Institut Valencià de Competitivitat Empresarial (IVACE), per la qual es convoquen ajudes dirigides a centres tecnològics de la Comunitat Valenciana per a l'exercici 2016. [2016/1655]  
Índex  
Preàmbul  
Article 1. Objecte de la resolució  
Article 2. Objectiu de la convocatòria  
Article 3. Marc normatiu  
Article 4. Dotació pressupostària  
Article 5. Beneficiaris  
Article 6. Requisits generals dels projectes  
Article 7. Línies d'actuació preferent  
Article 8. Intensitat de les ajudes  
Article 9. Sol·licituds i documentació  
Article 10. Instrucció i avaluació de sol·licituds  
Article 11. Concessió de les ajudes  
Article 12. Obligacions dels beneficiaris  
Article 13. Publicitat comunitària. Obligacions  
Article 14. Pagament de les ajudes  
Article 15. Entitats col·laboradores i assistència tècnica  
Article 16. Control i verificació  
Article 17. Minoració i revocació de l'ajuda. Reintegrament  
Disposició final primera  
Disposició final segona  
Annex. Programa de projectes d'I+D en col·laboració.  
A. Objectiu.  
B. Actuacions susceptibles de suport.  
C. Criteris d'avaluació.  
D. Costos subvencionables.  
  
  
La Comunitat Valenciana disposa d'elements clau per a aconseguir un creixement econòmic intel·ligent, sostenible, equilibrat i integrador, com són:  
- Capital humà per a renovar, reforçar i reinventar les actuals empreses i per a crear noves a través del desenvolupament de l'esperit emprenedor entre la joventut.  
- Capital de coneixement procedent dels centres de prestigi internacional d'investigació, desenvolupament tecnològic i innovació.  
- Empreses tractores del desenvolupament regional en diferents sectors, destacant les lligades a la distribució i la producció d'elements de transport.  
- Tradició industrial contrastada el pes relatiu del qual ha de tornar als nivells que gaudia en el passat.  
- Tradició exportadora a mercats diversificats i ubicació competitiva amb avantatges estratègics per al desenvolupament de la logística nacional i internacional.  
Tenint tot això en compte, l'IVACE treballa amb la visió que en 2020 l'economia de la Comunitat Valenciana se sustente fonamentalment en activitats productives avançades, basades tant en el coneixement com en la fabricació, liderades per empreses globals i competitives, al mateix temps que sostenibles i solidàries, al voltant de les quals es generen uns serveis que, amb un ús intensiu del coneixement, li afegeixen encara més valor i aprofiten eficientment les condicions del nostre entorn per a aconseguir el benestar comú i la qualitat de vida dels habitants de la Comunitat Valenciana i, per a això, es planteja la present convocatòria, amb la voluntat d'impulsar aquelles actuacions dels centres tecnològics de la Comunitat Valenciana que de forma més efectiva contribuïsquen a aquesta visió de futur.  
Aquestes són les línies marcades per l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV), una proposta per a la transformació del model productiu de la Comunitat Valenciana, a través d'un sistema d'innovació que base la seua eficàcia en principis orientats a l'èxit dels màxims resultats en l'àmbit de l'economia productiva. La informació detallada relativa a l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV) es pot trobar en l'adreça web: http://www.ivace.es/RIS3CV, en el document RIS3CV\_Versió íntegra  
  
D'altra banda, la present convocatòria incideix com a novetat en l'orientació de la valoració dels projectes presentats sota paràmetres que afavorisquen aspectes com:  
- L'estímul a la busca del retorn de la inversió realitzada en coneixement a la Comunitat Valenciana, donades les característiques particulars del nostre sistema productiu.  
- La promoció d'investigació i desenvolupament d'interès prioritari per a les PIME.  
- El foment de la cohesió del territori que afavorisca la millor vertebració regional.  
- La promoció i foment d'un desenvolupament sostenible en el marc d'una economia afavoridora del bé comú.  
  
En virtut del que antecedeix, i de conformitat amb allò que disposa l'article 4.2.i del Reglament d'organització i funcionament de l'Institut Valencià de Competitivitat Empresarial (IVACE), aprovat per Decret 4/2013, de 4 de gener, resolc:  
  
Article 1. Objecte de la resolució  
1. L'objecte de la present Resolució és establir, junt amb el que disposen les bases reguladores previstes en l'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), publicada en el Diari Oficial de la Comunitat Valenciana número 5417, de 29 de desembre de 2006, la convocatòria d'ajudes a centres tecnològics de la Comunitat Valenciana per al 2016.  
  
2. El Programa de Projectes d'I+D en col·laboració, aprovat en aquesta convocatòria, és el que es desenvolupa en annex. Les ajudes previstes en aquest programa seran aplicables a activitats primàries de caràcter no econòmic empreses pels centres tecnològics beneficiaris, açò és, que no consistisquen en l'oferta de béns i serveis en cap mercat.  
  
  
Article 2. Objectiu de la convocatòria  
La convocatòria persegueix potenciar la investigació i el desenvolupament tecnològic, a través de la millora de les infraestructures d'investigació i de la capacitat per a desenvolupar excel·lència en matèria d'I+D dels centres tecnològics de la Comunitat Valenciana, per mitjà de la col·laboració entre distints centres tecnològics.  
  
Article 3. Marc normatiu  
Les ajudes arreplegades en la present resolució se subjectaran a allò que s'ha establit en:  
- L'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana, IMPIVA (DOCV 5417, 29.12.2006).  
- La Llei 38/2003, de 17 de novembre, General de Subvencions, i disposicions de desplegament.  
- La Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
- Reglament (UE) núm. 1.303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga al Reglament (CE) núm. 1083/2006, del Consell.  
- Reglament Delegat (UE) núm. 480/2014, de la Comissió, de 3 de març de 2014, del Parlament Europeu i del Consell, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca.  
  
- L'Ordre EHA/524/2008, de 26 de febrer, i l'Ordre TIN/2965/2008, de 14 d'octubre, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional i del Fons Social Europeu durant el període de programació 2007-2013 o si és el cas, qualsevol altra norma que substituïsca a la mencionada.  
- La Llei 11/2007, de 22 de juny, d'Accés Electrònic dels Ciutadans als Serveis Públics, i el Decret 220/2014, de 12 de desembre, del Consell de la Generalitat, pel qual s'aprova el Reglament d'administració electrònica de la Comunitat Valenciana.  
- L'esborrany de comunicació de la Comissió relativa al concepte d'ajuda estatal d'acord amb l'article 107.1 del TFUE, i el Marc Comunitari sobre Ajudes Estatals d'Investigació i Desenvolupament i Innovació (d'ara en avant Marc Comunitari Ajudes Estatals d'I+D+i), DO núm. C198/1, de 27 de juny de 2014, quant a la definició d'organismes d'investigació, activitats primàries d'un organisme d'investigació i difusió de coneixements i qualsevol altre concepte o obligació vinculat/ada, utilitzat/ada en aquesta resolució.  
Sobre aquesta base, les ajudes convocades per mitjà de la present resolució no vindran subjectes a l'obligació de notificació prèvia a la Comissió de la Unió Europea per no reunir tots els requisits de l'article 107.1 del Tractat de Funcionament de la Unió Europea, concretament, per tractar-se d'ajudes que no suposen un avantatge per a una determinada empresa, atès que van dirigides a activitats primàries d'organismes d'investigació i difusió de coneixements.  
- Qualsevol altra normativa que per la matèria li fóra d'aplicació.  
  
Article 4. Dotació pressupostària  
1. L'import global màxim que es destinarà per a la concessió de les ajudes previstes en la present resolució ascendirà a 8.315.510 euros.  
  
2. El pressupost indicat anirà amb càrrec a la línia pressupostària S6724000. Els imports esmentats estaran supeditats a la liquidació dels compromisos degudament adquirits procedents de convocatòries anteriors. En qualsevol cas es podrà incrementar el finançament quan es produïsca un augment del crèdit disponible, com a conseqüència d'altres convocatòries en què s'hagen resolt sol·licituds per import inferior a la despesa inicialment prevista o de les quals deriven obligacions liquidades o reconegudes per import inferior a l'ajuda que va ser concedida al seu dia, o bé quan l'augment esmentat siga conseqüència d'una generació, ampliació o incorporació de crèdit. L'efectivitat de la quantia addicional queda condicionada a la declaració de disponibilitat del crèdit i a l'aprovació de la modificació pressupostària que escaiga, i la seua corresponent publicació en el Diari Oficial de la Comunitat Valenciana amb caràcter previ a la resolució de concessió, sense que tal publicitat implique l'obertura de termini per a presentar noves sol·licituds.  
  
3. Les ajudes descrites seran cofinançades en un 50 % a través del Programa Operatiu FEDER de la Comunitat Valenciana 2014-2020: Objectiu temàtic 1 (Potenciar la investigació, el desenvolupament tecnològic i la innovació), Prioritat d'inversió 1 (Millora de les infraestructures de recerca i innovació (I+i) i de la capacitat per a desenvolupar excel·lència en matèria de I+i, i foment dels centres de competència, en especial els d'interès europeu), i Objectiu específic 2 (Enfortiment de les institucions d'I+D, i creació, consolidació i millora de les infraestructures científiques i tecnològiques).  
  
Article 5. Beneficiaris  
1. Podran acollir-se a aquestes ajudes els centres tecnològics de la Comunitat Valenciana que tinguen la condició d'organisme d'investigació i difusió del coneixement segons la definició de l'apartat 1.3.e.e) del Marc Comunitari sobre Ajudes Estatals d'I+D+i, sempre que en el moment de l'adjudicació de les ajudes es trobe registrat com a centre tecnològic a l'empara del que disposa el Reial Decret 2093/2008, de 19 de desembre, pel qual es regulen els centres tecnològics i els centres de suport a la innovació tecnològica d'àmbit estatal i es crea el registre de tals centres, o haja sol·licitat la seua inscripció; per a aquest últim supòsit, serà causa de revocació de l'ajuda la no-obtenció de la inscripció i habilitació com a centre tecnològic en el termini que es determine en la resolució de concessió.  
2. Els beneficiaris hauran de tindre la seua seu social a la Comunitat Valenciana.  
3. Per a l'exercici de la seua activitat els beneficiaris hauran de disposar de les autoritzacions administratives preceptives, trobar-se inscrits en els registres públics pertinents, i complir amb qualssevol altres requisits exigits per les disposicions aplicables.  
4. En especial, els beneficiaris hauran de trobar-se al corrent en el compliment de la Llei 6/2014, de 25 de juliol, de Prevenció, Qualitat i Control Ambiental d'Activitats a la Comunitat Valenciana; del Reial Decret Legislatiu 1/2013, de 29 de novembre, pel qual s'aprova el Text Refós de la Llei general de drets de les persones amb discapacitat i de la seua inclusió social; de la Llei Orgànica 3/2007, de 22 de març, per a la igualtat efectiva de dones i homes; i de la Llei 9/2003, de 2 d'abril, per a la Igualtat entre dones i homes.  
  
5. En el cas que el centre tecnològic duga a terme activitats econòmiques junt amb les activitats primàries de caràcter no econòmic, estarà obligat a distingir amb claredat entre ambdós tipus d'activitats, a separar-ne clarament el finançament i imputar els costos d'acord amb els mateixos criteris de comptabilitat analítica en ambdós tipus d'activitat.  
  
6. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
  
Article 6. Requisits generals dels projectes  
Els projectes objecte d'ajuda hauran de realitzar-se en el territori de la Comunitat Valenciana i reunir les especificitats i requisits tècnics del programa arreplegat en annex.  
Per un altre costat hauran de respectar-se els principis següents:  
- Un mateix projecte no podrà rebre simultàniament ajuda del Fons Europeu de desenvolupament Regional (FEDER) i del Fons Social Europeu (FSE).  
- Els costos associats al projecte no podran rebre simultàniament ajudes en el marc d'aquesta convocatòria i d'altres procedents d'aquesta o d'una altra administració o ens públic.  
- Una mateixa entitat no podrà presentar més de set projectes.  
- Els projectes no hauran de vulnerar en cap cas el principi de no discriminació per raó de sexe, raça, origen ètnic, religió, conviccions, discapacitat, edat o orientació sexual, facilitant, o almenys no impedint, l'accessibilitat per a les persones amb discapacitat. Així mateix, hauran d'executar-se en el marc d'un desenvolupament sostenible i de foment de la conservació, protecció i millora del medi ambient i comptar amb un certificat que declare la no-afecció del projecte a la denominada Xarxa Natura, espai físic d'especial protecció mediambiental configurat així per la Unió Europea. L'obtenció del certificat serà gestionada per l'IVACE.  
  
Article 7. Línies d'actuació preferent  
Els projectes finançats amb càrrec a aquesta resolució s'emmarcaran preferentment en les prioritats temàtiques (eixos de desenvolupament i entorns sectorials) desenvolupades en l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV), i s'hi alinearan amb els objectius definits.  
  
Article 8. Intensitat de les ajudes  
A través del programa convocat en la present resolució es podrà subvencionar un percentatge de fins al 100 % del cost total de l'activitat no econòmica que realitzen les entitats beneficiàries. Queda per tant exclosa de l'objecte de la subvenció l'activitat econòmica, entenent-se com a tal, a més de la investigació duta a terme sota contracte amb la indústria, el lloguer de les infraestructures d'investigació i qualssevol altres activitats de naturalesa econòmica que impliquen l'oferta de béns o serveis en el mercat.  
L'import total de l'ajuda de l'IVACE en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats, supere el cost de l'activitat subvencionada. Per a la seua comprovació haurà d'aportar-se una declaració responsable referent a altres ajudes, subvencions, ingressos o recursos rebuts o sol·licitats per als mateixos costos subvencionables, segons model previst en la memòria tècnica del projecte a què es referix l'article 6.1.b, i disponible en l'adreça d'internet de l'IVACE http://www.ivace.es  
  
Article 9. Sol·licituds i documentació. Termini i lloc de presentació de sol·licituds  
1. L'entitat sol·licitant haurà de presentar la documentació següent:  
  
a) Sol·licitud normalitzada:  
Els models d'impresos normalitzats (sol·licituds i la resta de documentació) estaran disponibles en l'adreça d'internet de l'IVACE: http://www.ivace.es. Les sol·licituds s'adequaran als models normalitzats i s'ompliran utilitzant els mitjans electrònics o telemàtics proporcionats per l'IVACE a través de l'adreça d'internet indicada anteriorment.  
  
b) Memòria tècnica del projecte, segons model disponible en l'adreça d'internet de l'IVACE: http://www.ivace.es. La memòria servirà de referent per a aplicar els criteris de valoració, d'ací que un defectuós o deficient ompliment, o la seua difícil comprensió, generarà una minusvaloració del projecte o inclús una denegació de la sol·licitud.  
  
c) Un exemplar de la documentació que s'indica a continuació, prenent com a referència l'últim exercici aprovat i auditat:  
- Informe d'auditoria dels estats financers tancats i aprovats, incloent-hi balanç i compte de pèrdues i guanys.  
- Memòria de gestió.  
- Organigrama del centre amb detall de les persones adscrites a cada departament, àrea, divisió o unitat de negoci.  
La presentació de la documentació esmentada, acompanyant una sol·licitud, serà vàlida així mateix per a altres sol·licituds que puga presentar el sol·licitant en el mateix exercici i en el marc d'aquesta convocatòria.  
d) Documentació relativa a la personalitat jurídica del sol·licitant: estatuts vigents i poder de representació del firmant de la sol·licitud, o acta de nomenament o apoderament. En el cas que ja estiga en poder de l'IVACE, i es mantinga vigent, haurà d'aportar-se declaració de vigència de la documentació esmentada, segons el model disponible en l'adreça d'internet de l'IVACE: http://www.ivace.es.  
2. Termini de presentació de sol·licituds  
El termini per a la presentació de les sol·licituds començarà el dia de l'entrada en vigor de la present resolució i finalitzarà el 15 d'abril de 2016 a les 24 hores.  
3. Lloc de presentació de sol·licituds.  
Tant la sol·licitud com la memòria es presentaran davant del Registre Telemàtic de la Generalitat, i aquest emetrà automàticament un resguard acreditatiu de la seua presentació, que podrà ser arxivat o imprès per l'empresa interessada, en els termes que preveu la Llei 11/2007, de 22 de juny, d'Accés Electrònic dels Ciutadans als Serveis Públics, i en el Decret 220/2014, de 12 de desembre, del Consell de la Generalitat, pel qual s'aprova el Reglament d'administració electrònica de la Comunitat Valenciana. Una vegada omplit el formulari de sol·licitud des del tràmit telemàtic, s'haurà d'annexar la memòria tècnica del projecte en format electrònic.  
Ja que la sol·licitud ha de tramitar-se necessàriament via telemàtica, només s'admetrà la presentació davant del Registre Telemàtic i sempre que estiga firmada electrònicament per mitjà d'una firma electrònica basada en un certificat reconegut segons el que disposa la normativa indicada en el paràgraf anterior, i expedit per la Generalitat o per qualsevol altre prestador de serveis de certificació amb què la Generalitat haja firmat l'oportú conveni, que poden consultar-se en la pàgina web:  
  
https://sede.gva.es/es/web/sede\_electronica/sede\_certificados  
D'acord amb el que disposa la Llei 11/2007, de 22 de juny, d'Accés Electrònic dels Ciutadans als Serveis Públics, i el Decret 220/2014, de 12 de desembre, del Consell de la Generalitat, pel qual s'aprova el Reglament d'administració electrònica de la Comunitat Valenciana, s'incorpora el procediment arreplegat en aquesta resolució a l'annex del decret esmentat, com a procediment susceptible de tramitació a través del Registre Telemàtic de la Generalitat.  
4. La presentació de la sol·licitud comporta l'autorització a l'IVACE ?excepte manifestació en contra pel sol·licitant- per a demanar els certificats a emetre per l'Agència Estatal de l'Administració Tributària, per la unitat recaptadora de la hisenda pública valenciana i per la Tresoreria General de la Seguretat Social, en els quals s'acredite que el sol·licitant es troba al corrent en les seues obligacions amb les administracions esmentades. En qualsevol cas, l'IVACE podrà requerir directament al sol·licitant si la informació obtinguda presentara alguna incidència.  
  
5. Si la sol·licitud aportada fóra incompleta o presentara errors esmenables es requerirà l'interessat perquè en el termini de 10 dies hàbils esmene la falta o acompanye els documents preceptius, amb advertència que si no ho fera se'l tindrà per desistit de la seua sol·licitud.  
Els requeriments a què es fa referència en aquest article, així com qualsevol altre que poguera realitzar-se per l'IVACE, s'efectuaran via telemàtica, si bé podran efectuar-se per fax o per correu electrònic o ordinari al número o a l'adreça indicada pel sol·licitant en la sol·licitud normalitzada, sempre que quede constància de la recepció per aquella.  
  
Els requeriments, les notificacions, les comunicacions o la documentació dels procediments emesos per mitjà de firma electrònica avançada en l'àmbit de la Generalitat gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els requeriments que es realitzen per mitjans electrònics s'entendran practicats o rebutjats en els termes que s'assenyalen en la Llei 11/2007, de 22 de juny, d'Accés Electrònic dels Ciutadans als Serveis Públics, i en la resta de la legislació vigent. En aquest sentit, si transcorreguts 10 dies naturals des de la seua posada a disposició els interessats no accediren al seu contingut, la notificació s'entendrà rebutjada i es tindrà per efectuat el tràmit seguint-se el procediment.  
  
L'aportació de documents en contestació als requeriments referenciats, es podrà realitzar a través del Registre Telemàtic en l'adreça d'internet de l'IVACE, sent aplicables els mateixos requisits sobre la utilització de firma electrònica avançada que els arreplegats en aquest article.  
  
6. En tot cas, si algun document dels exigits en aquest article es trobara ja en poder de l'IVACE no serà necessària la seua presentació, si bé el sol·licitant haurà d'indicar la informació que en facilite la localització.  
  
Article 10. Instrucció i avaluació de sol·licituds  
1. L'òrgan instructor del procediment de concessió d'ajudes serà l'Àrea d'Instituts Tecnològics i CEEI de la Unitat d'Innovació de l'IVACE.  
2. Les ajudes es concediran davall el règim de concurrència competitiva, per mitjà d'una comparació de les sol·licituds presentades a les quals s'aplicaran els criteris de valoració establits en annex d'aquesta convocatòria i s'establirà una prelació segons la puntuació o valoració obtinguda respectant els límits pressupostaris disponibles.  
3. L'òrgan instructor verificarà de cada sol·licitant i dels projectes presentats el compliment dels requisits exigits en la convocatòria, i en cas de resultar positiu procedirà a l'anàlisi dels projectes i a l'aplicació dels criteris de valoració del programa i dels criteris de selecció del Programa Operatiu PO FEDER de la Comunitat Valenciana 2014-2020. Com a resultat de la seua actuació, l'òrgan instructor emetrà una preavaluació que serà elevada a la Comissió a què es refereix l'article següent.  
  
4. Prèviament a l'aplicació dels criteris de valoració, i a fi de potenciar l'èxit dels objectius de la present convocatòria, l'IVACE podrà traslladar les sol·licituds a altres programes o convocatòries d'ajudes per la seua major idoneïtat.  
5. En el cas d'empat en la puntuació final obtinguda després de l'aplicació dels criteris d'avaluació, tindran preferència en l'adjudicació de les ajudes aquells sol·licitants que acrediten que, amb anterioritat a la publicació d'aquesta convocatòria, ocupen major percentatge de persones treballadores amb discapacitat, o bé es comprometen a contractar un percentatge major de persones treballadores amb discapacitat durant l'àmbit temporal de l'ajuda o subvenció. L'aplicació d'aquesta preferència es realitzarà en els termes de l'article 6 del Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
Subsidiàriament, en cas d'empat, tindran preferència en l'adjudicació aquells sol·licitants que acrediten que, amb anterioritat a la publicació d'aquesta convocatòria, ocupen major percentatge de persones que es troben entre els col·lectius de població especialment desfavorida, així com de persones amb dificultats d'accés al mercat laboral, com els relacionats en el punt 2.c.1 de l'apartat vuitè de l'Acord de 27 de març de 2015, del Consell, pel qual s'estableixen directrius per a l'aplicació de clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat, o bé es comprometen a contractar un percentatge major de persones pertanyents als col·lectius esmentats durant l'àmbit temporal de l'ajuda o subvenció.  
  
L'acreditació d'aquests requisits es realitzarà per mitjà de declaració responsable, sense perjuí de les facultats de l'IVACE de comprovar la validesa de la declaració esmentada en qualsevol moment, i quedarà l'efectivitat de l'ajuda condicionada al compliment del que s'hi preveu.  
  
  
Article 11. Concessió de les ajudes  
1. Després dels actes d'instrucció i l'aplicació dels criteris de valoració realitzats per l'òrgan instructor, els projectes seran sotmesos a una Comissió que, després de les deliberacions oportunes, elevarà proposta de concessió al president de l'IVACE. La Comissió estarà composta pel personal de l'IVACE que s'indica a continuació:  
- President/a: la direcció general de l'IVACE.  
- Un/a representant de l'Àrea d'Instituts Tecnològics i CEEI.  
- Un/a representant de l'Àrea d'Empreses i Associacions.  
- Un/a representant del Servei de Fons Estructurals i Sistemes.  
  
- Un/a representant del Servei Econòmic.  
- Un/a representant del Servei Jurídic.  
Actuarà com a secretari, sense vot, un tècnic de l'Àrea de Suport.  
Podran assistir, amb vot, fins a tres representants de l'àmbit empresarial, tecnològic o científic, designats per la direcció general de l'IVACE.  
La Comissió adaptarà el seu funcionament al que estableix la convocatòria, i de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
2. Quan el nombre de sol·licituds valorades positivament no permeta concedir el percentatge màxim d'ajuda establit en aquesta resolució en relació amb el pressupost disponible del programa, la Comissió podrà, o bé proposar l'assignació del percentatge màxim als projectes amb millor puntuació, o bé reduir el percentatge d'ajuda en la quantia que s'estime adequada a fi que el pressupost es repartisca entre un nombre més gran de beneficiaris. La Comissió optarà per una o altra mesura valorant l'eficàcia de la convocatòria.  
3. La presidència de l'IVACE resoldrà sobre l'adjudicació de les ajudes mitjançant una resolució, fixant expressament la quantia, i incorporant, si és el cas, les condicions i obligacions a què haja de subjectar-se el beneficiari.  
La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cada una d'elles, perquè en cas d'augment de la dotació per generació pressupostari o alliberament de crèdit, puguen ser ateses per ordre de puntuació.  
4. Serà necessària l'autorització prèvia del Consell per a la concessió de subvencions de quantia superior a un milió d'euros segons el que estableix la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
5. La resolució dictada per la presidència posarà fi a la via administrativa i el seu contingut serà notificat de forma individualitzada a cada interessat. Les subvencions concedides seran publicades en la Base Nacional de Dades de Subvencions (BNDS) amb expressió del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció. Així mateix, els beneficiaris seran inclosos en una relació de beneficiaris de fons estructurals en compliment de la normativa sobre publicitat dels fons esmentats.  
  
  
Article 12. Obligacions dels beneficiaris  
Constitueixen obligacions essencials del beneficiari realitzar el projecte, acreditar la seua realització davant de l'IVACE així com complir les condicions i resta d'obligacions en la forma descrita a continuació:  
1. Realització del projecte.  
El beneficiari haurà de realitzar el projecte objecte de la subvenció en la forma descrita en la memòria presentada junt amb la sol·licitud normalitzada i de manera que es complisca la finalitat del programa d'ajudes, respectant els costos subvencionables indicats en la notificació de concessió d'ajuda i pels imports que s'hi especifiquen. La realització de modificacions del projecte inicial requerirà l'aprovació prèvia de l'IVACE en els casos següents:  
- Modificació en l'import a justificar per concepte de despesa que signifique una variació que supere el 30 % de la quantitat a justificar del concepte esmentat, indicada en la comunicació de concessió de l'ajuda.  
- Modificacions que impliquen una variació dels continguts del projecte.  
- Modificacions en la composició de l'equip d'investigadors del projecte, tant pel que fa a les persones que ho integren, com a les seues dedicacions horàries si aquestes varien per damunt d'un 30 % del que preveu la memòria de sol·licitud.  
- Modificacions en els costos directes del projecte, tant pel que fa als serveis previstos com als proveïdors identificats per a la seua prestació.  
2. Justificació de la realització del projecte:  
a) El beneficiari haurà d'acreditar la realització del projecte presentant davant de l'IVACE la documentació exigida en el Manual d'Instruccions de Justificació d'Ajudes que serà aprovat per resolució de la direcció general de l'IVACE i publicat en l'adreça d'internet de l'IVACE http://www.ivace.es, en la forma en aquest indicada i en la data límit de justificació de 10 de febrer de 2017.  
La no-presentació de la documentació justificativa en la data adés assenyalada no generarà a l'IVACE l'obligació de requerir-ne al beneficiari la presentació en un termini addicional.  
Per a aquells documents en què siga necessari, l'IVACE posarà a disposició dels sol·licitants els mitjans electrònics o telemàtics que han de ser utilitzats per a la seua elaboració a través de l'adreça d'internet indicada anteriorment. Només s'admetrà la presentació de documents davant del Registre Telemàtic que complisquen els requisits arreplegats en l'article 8.1.1 en matèria d'ús de la signatura electrònica avançada.  
  
b) La documentació justificativa constarà necessàriament de:  
i) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
ii. Una memòria econòmica justificativa del cost de les activitats realitzades, que contindrà:  
- Una relació de despeses de l'activitat.  
- Justificants de despesa i pagament incorreguts en la realització del projecte acompanyats d'un informe de l'auditor que audite els comptes anuals de l'entitat beneficiària, o de qualsevol auditor o empresa inscrita en el ROAC (Registre Oficial d'Auditors de Comptes) si no està obligada l'entitat a auditar els seus comptes anuals. L'auditoria es durà a terme d'acord amb el que disposa l'Ordre EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007). Les possibles excepcions que s'emeten en l'informe d'auditor en relació amb la documentació justificativa, no seran en cap cas objecte d'esmena.  
- Documentació acreditativa del compliment de les condicions i obligacions.  
- Una altra documentació complementària definida en el manual d'instruccions.  
c) Es consideren justificants de despesa les factures i documents de valor probatori equivalent. La justificació de les despeses de personal es durà a terme per mitjà de les nòmines dels treballadors dedicats al desenvolupament del projecte, els TC de cotització a la Seguretat Social a càrrec de l'empresa, i els certificats de retencions on s'acredite l'ingrés de les retencions a favor de la Hisenda Pública.  
d) Només seran tinguts en compte els justificants de despesa des de l'1 de gener de 2016 fins al 31 de desembre de 2016 ambdós inclosos, i els justificants de pagament des de l'1 de gener de 2016 fins al 10 de febrer de 2017 ambdós inclosos.  
e) El beneficiari haurà d'acreditar haver realitzat com a mínim un 60 % de les despeses previstes del projecte, totalment pagats. La presentació d'un percentatge menor donarà lloc a la revocació de la subvenció, si bé excepcionalment podrà admetre's sempre que medie causa justificada acceptada expressament per l'IVACE.  
Es podrà admetre fins a un 30 % de disminució en la justificació en cada cost subvencionable, compensable amb increments en altres costos dels previstos en la notificació de concessió, sempre que no s'altere la naturalesa del projecte i que no s'incremente en més d'un 30 % un cost subvencionable excepte autorització prèvia i expressa de l'IVACE.  
  
f) Als efectes de justificació es considerarà que la despesa subvencionada s'ha realitzat, sempre que haja sigut totalment pagada en la data límit de justificació.  
g) Els pagaments només s'admetran si estan realitzats a través d'entitat financera, i la seua justificació es realitzarà per mitjà de còpia de l'extracte bancari que acredite l'eixida efectiva dels fons junt amb còpia de la transferència o del xec nominatiu, el beneficiari de la qual coincidisca amb l'emissor de la factura o el titular de la nòmina.  
h) Quan l'import d'una despesa subvencionable supere, IVA exclòs, la quantia de 17.999 euros en el supòsit de prestació de serveis per tercers, el beneficiari haurà d'aportar també justificació d'haver sol·licitat ?abans de la contracció de la despesa- com a mínim tres ofertes de diferents proveïdors ?sense vinculació entre ells- llevat que per les especials característiques de les despeses subvencionables no existisca en el mercat suficient nombre d'entitats que el subministren o presten, i així es faça constar en un informe firmat pel representant legal que haurà de contindre almenys:  
- Quines van ser les característiques de les despeses que van fer impossible la localització d'un mínim de tres ofertes.  
- Una explicació de com es va realitzar la busca de proveïdors.  
Aquest informe no serà admès com a justificant de la no-presentació de tres ofertes si el seu argument es basa en:  
- Les característiques del proveïdor (per exemple: «proveïdor habitual», o «subministrador únic» sense que en aquest cas s'aporten més dades que ho acrediten).  
- Les característiques genèriques del bé o servei (per exemple: «caràcter tecnològic del servei»).  
- Les característiques genèriques de l'empresa o entitat beneficiària (per exemple: «política de compres implantada i aprovada per la direcció», etc.).  
La selecció de les ofertes haurà de realitzar-se entre empreses amb paràmetres equiparables, de les quals almenys dues d'elles no siguen empreses associades a l'empresa beneficiària i membres de la seua Junta Directiva o Consell Rector, ni tinguen drets de vot superiors al 50 %. La petició d'ofertes haurà de documentar-se de forma escrita, i en tot cas serà necessari que aquelles complisquen amb els requisits següents:  
  
- Requisits materials: les ofertes presentades hauran d'estar prou detallades, especificant els treballs que han de realitzar-se i el seu preu, i hauran de ser comparables en el seu contingut.  
- Requisits formals: les ofertes hauran d'estar datades, i contindre les dades que permeten la correcta identificació del remitent, junt amb el logo o el segell de l'empresa.  
L'elecció entre les ofertes presentades haurà d'haver recaigut en la més econòmica, justificant en un informe l'elecció en un altre sentit.  
La no-presentació de les ofertes o els informes que fan referència els paràgrafs anteriors, o la seua insuficiència, donarà lloc a la consegüent minoració o revocació, sense perjuí del que establix l'article 9.5.  
  
i) La imputació dels costos de personal es realitzarà en funció del temps real dedicat al projecte o activitat, d'acord amb els supòsits següents:  
- Les despeses es computaran sobre la base de la retribució anual més les càrregues socials.  
- Es comptarà amb un sistema de control que arreplegue les tasques desenvolupades i les hores dedicades per cada treballador al projecte o activitat.  
3. Altres obligacions:  
a) Inserir en el material divulgatiu relacionat amb la difusió del projecte el logotip d'IVACE disponible en http://www.ivace.es, i complir amb les obligacions relatives a la publicitat comunitària indicades en l'article següent.  
b) Complir amb les seues obligacions fiscals i amb la Seguretat Social de manera que quede acreditada aquesta circumstància en el moment previ a l'atorgament de l'ajuda i el reconeixement de l'obligació per IVACE en els termes establits en la normativa vigent en la matèria.  
c) Els documents justificatius de les despeses corresponents al projecte subvencionat hauran de conservar-se durant el període mínim establit en el Reglament (UE) núm. 1303/2013, del Parlament Europeu i del Consell, de 17 de desembre de 2013.  
En aqueix sentit, els documents es conservaran en forma d'originals o de còpies compulsades d'originals, o bé en suports de dades comunament acceptats, en especial versions electròniques de documents originals o documents existents únicament en versió electrònica. Els documents es conservaran en una forma que permeta la identificació dels interessats durant el període necessari per als fins per als quals es van arreplegar les dades o per als qui tracten ulteriorment. Quan els documents només existisquen en versió electrònica, els sistemes informàtics utilitzats compliran normes de seguretat acceptades que garantisquen que els documents conservats s'ajusten als requisits legals nacionals i són fiables als efectes d'auditoria.  
d) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables. Els beneficiaris i altres organismes participants en l'execució dels projectes han de mantindre un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjuí de les normes de comptabilitat nacional, en aqueix sentit, hauran de presentar en el compte justificatiu de la subvenció un llistat en què cada apunt que es faça d'una despesa, un pagament o un ingrés i un cobrament en el llibre diari de comptabilitat segons el Pla General Comptable (PGC), es reflectisca la quantia de l'apunt esmentat que té relació amb la subvenció concedida, reflectint, en el llistat esmentat, tant el número d'apunt i assentament del llibre diari com el subcompte del PGC i l'import del subcompte que correspon a la subvenció concedida, llevat que el beneficiari ja dispose d'un sistema de comptabilitat separada que permeta apreciar la traçabilitat ací referida.  
e) Es comptarà amb un sistema de control que arreplegue les tasques desenvolupades i les hores dedicades en funció del temps real per a cada treballador del centre tecnològic, incloent-s'hi qualsevol projecte o activitat exercida, amb el contingut mínim indicat en el manual d'instruccions de justificació.  
f) Actualitzar qualsevol documentació presentada que haguera patit cap modificació.  
g) Respondre de la veracitat dels documents aportats i en general de la informació facilitada.  
h) Facilitar a l'IVACE la informació relativa a indicadors d'alineació amb les estratègies de la Generalitat, d'impacte dels resultats cientificotecnològic i de desenvolupament corporatiu del centre tecnològic.  
  
i) Comunicar a l'IVACE les ajudes, subvencions, ingressos o recursos públics o privats que hagueren obtingut o sol·licitat per als mateixos costos subvencionables. En cas de concurrència amb altres ajudes per als mateixos costos subvencionables, quedarà sense efecte la ja concedida per l'IVACE, excepte renúncia expressa a la ja concedida per l'altra administració.  
j) Comptar amb un pla de difusió que haurà de materialitzar-se necessàriament, havent de fer coneixedor i partícip l'IVACE de totes les accions de promoció i de comunicació previstes tant en la fase prèvia de sol·licitud, amb la suficient antelació, com al llarg del seu desenvolupament, inclosa la difusió dels resultats en suports físics o electrònics.  
  
Dins del pla de difusió dels resultats del projecte s'haurà de crear un accés públic a través de la web del beneficiari on es puga accedir als resultats detallats de la investigació. L'accés esmentat ha de ser obert i lliure de barreres econòmiques encara que serà possible establir una restricció raonable d'accés a la informació, com el registre dels usuaris i propòsit dels mateixos, sempre que es garantisca que el coneixement obtingut a partir d'activitats d'investigació finançades amb fons públics és considerat bé públic.  
  
k) Quan la quantia de l'ajuda siga superior a 100.000 euros, o quan almenys el 40 % del total dels ingressos anuals del beneficiari tinguen caràcter d'ajuda o subvenció pública, haurà de complir amb la legislació bàsica sobre aquesta matèria arreplegada en l'article 8.1.a, b i c, en relació amb l'article 8.2 de la Llei 19/2013, de 9 de desembre, de transparència, accés a la informació pública i bon govern.  
l) Complir amb quantes obligacions s'estableixen en la normativa d'aplicació especificada en l'article 3 d'aquesta resolució.  
  
Article 13. Publicitat comunitària. Obligacions  
1. En totes les mesures d'informació i comunicació que duga a terme, el beneficiari haurà de reconèixer el suport dels fons FEDER a l'operació mostrant:  
a) L'emblema de la Unió, disponible en http://www.ivace.es, i una referència a la Unió Europea.  
b) Una referència al fons que dóna suport a l'operació.  
2. Durant la realització d'una operació, el beneficiari informarà el públic del suport obtingut dels fons:  
a) Fent una breu descripció en el seu lloc internet, en el cas que dispose de un, de l'operació, de manera proporcionada al nivell de suport prestat, amb els seus objectius i resultats, i destacant el suport financer de la Unió.  
b) Col·locant, per a les operacions no previstes en el punt 4, un cartell informatiu sobre el projecte d'una grandària mínima A3), en el qual mencionarà l'ajuda financera de la Unió Europea, en lloc ben visible per al públic, com per exemple l'entrada de l'edifici que siga la seu social del beneficiari o el lloc on vaja a desenvolupar-se el projecte objecte de l'ajuda.  
3. En casos pertinents d'operacions finançades pel FEDER, el beneficiari s'assegurarà que les parts que intervenen en elles han sigut informades del finançament esmentat.  
Qualsevol document relacionat amb l'execució d'una operació que es destine al públic o als participants, inclosos els certificats d'assistència o d'un altre tipus, contindrà una declaració en què s'informe que el programa operatiu ha rebut suport del fons FEDER.  
  
4. El beneficiari col·locarà en la seu de l'entitat beneficiària en un lloc ben visible per al públic un cartell o placa permanent de grandària significativa en un termini de tres mesos, a partir de la conclusió d'una operació la contribució pública total de la qual supere els 500.000 ?. El cartell o placa indicaran el nom i l'objectiu principal de l'operació i es prepararan d'acord amb les característiques tècniques adoptades per la Comissió.  
  
Article 14. Pagament de les ajudes  
1. Es procedirà al pagament de l'ajuda una vegada el beneficiari haja executat el projecte i sempre que haja complit les obligacions exigibles.  
2. Es podrà anticipar l'ajuda fins al percentatge previst en la llei de pressupostos de la Generalitat per a 2016. Queden exonerats de l'obligació de presentar garantia els beneficiaris inscrits i habilitats com a centres d'innovació i tecnologia en el registre regulat pel Reial Decret 2093/2008, de 19 de desembre, si bé podrà exigir-se la presentació d'un informe d'auditoria elaborat per auditor o empresa auditora externa inscrita en el Registre Oficial d'Auditors de Comptes que audite els comptes anuals de l'entitat beneficiària, o de qualsevol auditor o empresa inscrita en el ROAC (Registre Oficial d'Auditors de Comptes) si no està obligada l'entitat a auditar els seus comptes anuals.  
  
Els interessos meritats per les bestretes no tindran la consideració de subvenció.  
  
Article 15. Entitats col·laboradores i assistència tècnica  
L'IVACE podrà subscriure convenis o contractes amb entitats perquè, actuant en nom seu i pel seu compte, entreguen i distribuïsquen els fons als beneficiaris o col·laboren en la gestió de les ajudes convocades, o bé perquè l'assistisquen en determinades funcions auxiliars a la gestió dels expedients.  
  
Article 16. Control i verificació  
1. Tant el beneficiari com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades tant per l'IVACE com per qualsevol òrgan de la Unió Europea i els seus representants autoritzats, de l'Administració central de l'Estat i de la Generalitat, facilitant en tot moment quanta informació se sol·licite en l'exercici de les actuacions esmentades, i en especial posant a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
a) Verificacions administratives de tots els projectes aprovats.  
b) Verificacions sobre el terreny de determinats projectes. La freqüència i l'abast de les verificacions sobre el terreny seran proporcionals a l'import del suport públic donat a l'operació i al nivell de risc identificat per les verificacions esmentades i per les auditories de l'autoritat d'auditoria en relació amb el sistema de gestió i control en el seu conjunt.  
2. En tot cas, l'IVACE podrà realitzar verificacions intermèdies per mitjà de reunions de seguiment en la seu del beneficiari, i en les quals aquest haurà d'aportar una memòria que arreplegue el progrés del projecte des del seu inici fins a la data de la seua celebració. La memòria esmentada haurà d'incloure el següent:  
a) Informe tècnic del desenvolupament i resultats del projecte aconseguits fins a la data.  
b) Memòria econòmica de les despeses realitzades, que inclourà un llistat dels costos directes executats i la relació dels parts de dedicació horària dels investigadors imputats al projecte.  
  
Article 17. Minoració i revocació de l'ajuda. Reintegrament  
1. L'incompliment pel beneficiari de qualsevol de les obligacions establides en aquesta resolució podrà donar lloc a la minoració o a la revocació de l'ajuda en funció de les circumstàncies ocorregudes i d'una valoració d'aquelles. En el cas que l'ajuda haguera sigut ja pagada, el beneficiari haurà de procedir al reintegrament de la quantitat percebuda junt amb els interessos de demora des del moment del pagament de la subvenció en la forma prevista en la legislació sobre subvencions. De conformitat amb la normativa esmentada, l'incompliment de l'obligació de reintegrament tindrà entre altres efectes la impossibilitat de ser beneficiari en successives convocatòries, sempre que es trobe en període executiu.  
2. S'estableixen a continuació els motius de minoració i revocació que seran aplicables, així com la gradació dels primers, sense perjuí que puguen existir altres possibles causes ocasionades per l'incompliment de la normativa d'aplicació que no queden reflectides de manera explícita en la present resolució.  
a) Motius de minoració:  
  
Motiu de minoració Minoració aplicable  
L'import dels justificants de despesa o pagament imputats i admesos és inferior a la quantitat a justificar. Diferència entre l'import esmentat i la quantitat a justificar.  
S'han imputat justificants de despesa o pagament relatius a costos no subvencionables o que no complixen la normativa vigent. Import dels justificants no acceptables.  
L'import dels justificants de despesa o pagament admesos és inferior a la quantitat a justificar en algun dels conceptes, i després de l'aplicació del màxim de compensació permès entre conceptes no s'aconsegueix el total a justificar. Diferència entre els justificants admesos i compensats i la quantitat a justificar.  
En la justificació de determinats costos d'import superior a 17.999,00 euros IVA exclòs, el beneficiari no ha aportat tres ofertes de distints proveïdors, o no ha optat per l'oferta més econòmica, sense presentar informe que justifique prou algun d'aqueixos incompliments. Donarà lloc a la consegüent minoració o revocació de l'ajuda.  
S'ha modificat el projecte sense que mediara amb l'autorització prèvia de l'IVACE.  
  
 Entre el 10 % i el 50 % de l'import vinculat a la modificació realitzada, sempre que la modificació no implique que la naturalesa del projecte executat siga diferent de la de l'aprovat.  
El projecte no ha desenvolupat els aspectes essencials del programa en què s'emmarca l'ajuda o no ha sigut executat correctament segons s'ha comprovat en una visita de supervisió. Entre el 10 % i el 50 % de l'import concedit, sempre que es considere que el projecte ha sigut almenys parcialment executat.  
Es comprova en les visites de supervisió que els originals dels documents acreditatius de les despeses corresponents als costos directament imputables al projecte (excepte els de recursos humans), no han sigut estampillats com a subvencionats. L'import dels justificants no estampillats.  
S'observen irregularitats en el desenvolupament del projecte com a conseqüència de la revisió de la documentació o de visites de supervisió. Entre el 10 % i el 50 % de l'import concedit, sempre que es considere que el projecte ha sigut almenys parcialment executat.  
  
  
b) Motius de revocació  
- El beneficiari no es troba al corrent en el compliment de les seues obligacions fiscals i amb la Seguretat Social.  
- El beneficiari es troba en alguna de les situacions previstes en l'article 13 de la Llei 38/2003, General de Subvencions.  
- No s'aporta cap justificant de despesa o pagament.  
- El projecte ha rebut altres ajudes que superen els límits màxims permesos i el beneficiari no informa d'això, o es constata la utilització de justificants de despesa o pagament ja utilitzats per a justificar altres projectes subvencionats.  
- L'import de justificants de despesa o pagament imputats i admesos no aconsegueix el percentatge mínim per a fer efectiu el pagament (60 %), llevat que l'IVACE puga considerar que encara així el projecte ha sigut efectivament desenvolupat.  
- No s'aporta la totalitat de la documentació justificativa de la realització del projecte (per exemple, falta la memòria d'actuació justificativa, o l'econòmica, o la declaració responsable, o la sol·licitud de pagament?).  
- Es presenten com a resultats finals o parcials del desenvolupament del projecte elements no originals, recuperats de treballs o publicacions anteriors, o que no són conseqüència directa dels treballs realitzats per l'entitat beneficiària.  
- S'han pres en consideració fets, informacions i proves no aportats pel beneficiari, i, després del corresponent requeriment informatiu i tràmit d'audiència, es comprova una incorrecta obtenció de l'ajuda o la no-execució del projecte.  
- El projecte no ha obtingut per part de l'autoritat ambiental competent la certificació sobre la no afecció del projecte a la denominada Xarxa Natura 2000, incomplix la normativa mediambiental o sobre igualtat d'oportunitats.  
- No s'han adoptat les mesures d'informació i publicitat sobre els fons que han finançat la subvenció.  
- El projecte executat no és l'aprovat.  
- La justificació del projecte es produeix en data posterior a la finalització del termini establit a l'efecte.  
  
  
DISPOSICIONS FINALS  
  
Primera  
Es faculta la direcció general de l'IVACE per a dictar les resolucions necessàries per al desenvolupament, eficàcia i execució de la present convocatòria, així com per a la seua modificació, en especial quant a terminis de presentació de sol·licituds i de justificació, criteris d'avaluació i pressupost.  
  
Segona  
La present resolució entrarà en vigor l'endemà de la publicació de l'extracte de la convocatòria en el Diari Oficial de la Comunitat Valenciana (DOCV).  
  
València, 29 de febrer de 2016. - El president de l'IVACE: Rafael Climent González.  
  
  
  
ANNEX  
  
Programa de projectes d'I+D en col·laboració  
  
A. Objectiu  
Promoure la col·laboració entre els centres tecnològics de la Comunitat Valenciana per a explotar complementarietats en coneixement i infraestructures tecnicocientífics, de manera que es maximitze l'eficàcia dels recursos empleats i s'aconseguixes la massa crítica òptima per a incrementar l'excel·lència investigadora del col·lectiu.  
  
B. Actuacions susceptibles de suport  
Es recolzaran projectes d'I+D independents, en col·laboració a través d'acords entre centres tecnològics de la Comunitat Valenciana.  
Els projectes s'emmarcaran en les prioritats temàtiques (eixos de desenvolupament i entorns sectorials) desenvolupades en l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV) i hauran d'alinear-se amb els objectius definits en aquella, i els seus resultats seran d'interès per a la diversificació i la competitivitat empresarial. Per a això, hauran de contemplar un pla de transferència dels resultats i sensibilització empresarial.  
S'inclou el desenvolupament de prototips i projectes pilot, si bé en cas d'utilització comercial posterior els ingressos generats hauran de deduir-se dels costos subvencionables. Són subvencionables la producció i assaig experimental de productes, processos i serveis sempre que no siguen transformables en aplicacions industrials o per a fins comercials.  
Totes les ajudes previstes en aquest programa s'apliquen a activitats primàries de caràcter no econòmic empreses pels centres tecnològics, açò és, que no consisteixen en l'oferta de béns i serveis en cap mercat.  
  
  
C. Criteris d'avaluació  
Sobre un llindar de 60 punts, atendran a la següent classificació i ponderació, amb els màxims que s'indiquen en cada criteri:  
A. Qualitat del projecte. Puntuació màxima grup 73 punts. Llindar mínim grup 35 punts.  
A.1. La inclusió d'una breu anàlisi sobre l'estat actual de la tècnica en la matèria corresponent. Màxim 3 punts.  
A.2. La novetat i rellevància dels objectius del projecte en relació amb l'estat del coneixement propi del tema en què s'inscriu la sol·licitud. Màxim 14 punts.  
A.3. Enquadrament del projecte en el marc de les àrees d'especialització proposades en la resolució que regula el present programa. Màxim 21 punts.  
A.4. Potencial de retorn de la inversió en I+D a la societat i foment de projectes que afavorisquen la cohesió del territori. Màxim 21 punts.  
  
A.5. Col·laboració amb altres organismes d'investigació diferents dels sol·licitants per al desenvolupament del projecte, valorant-se la formalització d'acords de col·laboració i l'equilibri en la distribució de tasques entre cada un dels participants. Màxim 3 punts.  
A.6. Qualitat del pla de difusió i transferència del projecte i dels seus resultats. Màxim 2 punts.  
A.7. Qualitat en la presentació, organització dels continguts, acompanyament de gràfics o esquemes explicatius, claredat, senzillesa i concisió en les idees expressades (fites, reunions i resultats esperats, etc.) Màxim 2 punts.  
A.8. Promoció i foment del desenvolupament sostenible i l'economia del bé comú. Màxim 7 punts.  
K. Viabilitat tècnica i economicofinancera. Puntuació màxima grup 12 punts. Llindar mínim grup 8 punts.  
K.1. Adequació de la grandària, composició i dedicació de l'equip d'investigació als objectius proposats en el projecte. Màxim 4 punts.  
  
K.2. Adequació de la metodologia, disseny de la investigació i pla de treball en relació als objectius del projecte. Màxim 5 punts.  
  
K.3. Obtenció de fons competitius d'altres convocatòries públiques. Màxim 3 punts.  
P. Capacitat tècnica i experiència en la temàtica i sectors d'aplicació del projecte per part dels recursos humans i col·laboracions externes. Puntuació màxima grup 15 punts. Llindar mínim grup 9 punts.  
  
P.1 Capacitat, implicació i experiència de l'investigador principal i de la resta de l'equip d'investigació per a la realització de les activitats programades i contribucions recents d'aquests relacionades amb el tema del projecte, inclosa la participació en el programa marc d'I+D de la Unió Europea, en altres programes internacionals, en col·laboracions amb grups internacionals, en temes relacionats amb el projecte, o qualsevol altre element que permeta mesurar el grau d'internacionalització de l'activitat investigadora del grup. Màxim 8 punts.  
  
P.2. Participació de doctors en el grup d'investigació, tant com investigadors principals com a participants. Màxim 3 punts.  
P.3. Participació de dones i jóvens menors de 30 anys en l'equip d'investigació, tant com investigadors principals com a participants. Màxim 4 punts.  
  
D. Costos subvencionables  
02. Despeses corrents  
Costos indirectes consistents en despeses generals de funcionament i de personal propi de gestió i administració que estiguen basats en costos mitjans reals imputables a la realització del projecte per mitjà d'un procediment d'imputació de despeses generals a un tant alçat, d'acord amb els principis i normes de comptabilitat generalment admeses. S'estableix un cost hora de 37 euros com a màxim imputable per al personal que es considera per al càlcul dels costos indirectes.  
  
El càlcul es documentarà adequadament sobre la base d'un informe tècnic motivat sobre el mètode d'imputació utilitzat. L'informe esmentat s'emetrà abans de la primera declaració de despeses en què s'incloguen despeses corrents. En tot cas, la suma d'aquestes no superarà el 20 % dels costos directament imputables al projecte  
03. Recursos humans (personal propi)  
Despeses de personal propi de caràcter tècnic i científic adscrits a departaments d'I+D o departaments tècnics. S'exclouen els departaments d'administració, màrqueting, comercial, direcció i gerència i tots aquells departaments transversals o de suport a l'activitat del centre. Les despeses de personal podran ser imputades en la seua totalitat quan es dediquen íntegrament al projecte en tasques tècniques i necessàriament a l'exercici d'activitats no econòmiques en l'entitat, o bé parcialment en funció de la seua dedicació horària a aquell, respecte al total d'hores treballades. S'estableix un cost hora de 37 euros com a màxim imputable pel personal propi justificat.  
08. Costos directes  
Despeses en serveis externs que no poden ser desenvolupats pel centre tecnològic per quedar-se fora de l'àmbit dels coneixements tècnics propis del centre o per no disposar de la capacitat tecnològica necessària i sempre que siguen necessaris per al desenvolupament del projecte, imputats en exclusiva a aquell i que es vinculen al projecte inequívocament. També es considerarà subvencionable el cost de la realització d'informes d'auditoria sobre els comptes justificatius de la despesa.